Papersnake/gushiwen huggingface dataset:
琵琶仙 赋琵琶
杜文澜（清代）

休拨鹍弦，可知是、贺老风流销歇。门巷犹忆，枇杷泠泠韵凄绝。

人去后、关山雁远，剩环佩、夜归荒月。古驿沙寒，幽闺漏永，都是呜咽。

漫重念、孤泊空江，恐司马、青衫泪花叠。无限少年心事，对华灯低说。

枫影外、千呼万唤，替秋风、管领离别。怎又听彻梁州，鬓丝添雪。
赵子固水仙图
程骧（宋代）

几日东风雨乍晴，独骑官马绕湖行。
诗成酒力都消尽，人与仙花一样清。
谨次元韵呈严钧给事
杨损之（宋代）

万里归陪老叟游，灿然雅什遗朋俦。云咸响亮清盈耳，霜雪缤纷白满头。

三益画开裨古意，千钟酒饮破春愁。劝君莫倦桑榆景，未得为霖志未酬。
次韵范子仪怡山饭讫访王仙郡旧迹一首
苏籀（宋代）

云衲撞钟集，鹤衣舆轿来。
暂沽彭泽酒，岂碍太常斋。
道释纵横说，门庭南北开。
皂丛天籁响，棋罢想龟回。
题分水关
陈烓（明代）

层层峻岭费攀跻，头上云霄似可梯。一水南分闽海远，数峰晴入楚天低。

雨声忽助溪声急，山色遥连树色迷。扰扰浮名成底事，半生空自羡幽栖。
咏竹杯珓子
魏野（宋代）

谁知破筠根，还同一气分。
吉凶终在我，翻覆谩劳君。
酒欲祈先酹，香临掷更焚。
吾尝学丘祷，懒把祝云云。
沈明远
曾几（宋代）

维南有丝溪，溪石如水绿。瞻相百里间，抱负一夫足。

声名作灾怪，攻取及背腹。在者略无奇，溪神为颦蹙。

蛮烟瘴雨地，故旧实州牧。坐令数峰青，飞过大江渎。

何尝说向人，恐类和氏玉。公然遭夺攘，不使得藏伏。

广文到吾庐，索隐妙蓍卜。东坡韵险艰，句句巧追逐。

幽人所好山，已占一林谷。又兼小峥嵘，无乃太多欲。

端如耐久朋，相与会心曲。大胜轻薄儿，浮云变何速。
长干行二首效齐梁体 其二
杨巍（明代）

记得初相遇，门前花满树。只今已落花，郎去宿谁家。
自遣
郭祥正（宋代）

骨相殊屯贱，无官只有阶。半生萍梗过，两鬓雪霜排。

去国肠空断，求田心未谐。新交莫相笑，中立一枝柴。
輓赵秋晓
陈庚（宋代）

泮水题名记，灵光独此翁。
褎衣雋曼倩，折角郭林宗。
湖海襟期别，风涛患难同。
斯人宁复得，些罢涕无从。
晚卧二首 其一
赵蕃（宋代）

轩小才堪置竹床，晚来新浴快初凉。扫除诸妄归真想，薝卜林中闻妙香。
寒食扫松即事
贡奎（元代）

东风微微吹雨晴，春山草暖雉飞鸣。时哉物性各有适，人生悲乐难为情。

客行十步九回首，寒食道旁多哭声。往年携手原上头，今年酹酒原上丘。

相逢须识梦中梦，有声莫带愁中愁。
题竹
翁卷（宋代）

偶种得成阴，修修过别林。
月寒双鸽睡，风静一蝉吟。
映地添苔碧，临池觉水深。
贫居来客少，赖尔慰人心。
题赵安定像
周紫芝（宋代）

乌巾白角云锦裘，长胫肮脏高结喉。王孙自是真龙种，世上悬知无此俦。

醉里哦诗诗欲就，风月平欺两肩瘦。秋风为神玉为骨，画手何从写奇秀。

仇池客多谁在亡，高准虬髯唯汝阳。紫皇苦欲奏璈语，此曲至今空断肠。

肠断公歌侍儿拍，瓮里黄柑自春色。老坡不见空凄然，此诗此意无人传。
碧岩吟
金朋说（宋代）

苍苍岩上树，夜气积而然。
念彼人之学，盈科为有源。
送邓翠屏佥宪督学滇南
王禹声（明代）

屈指离觞又送君，天涯雁影几回分。鉴悬秋水滇池月，帐动春风闽海云。

鞭弭中原谁左席，骊黄南国定空群。点苍山色青如许，赋就还凭驿使闻。
又答寄糖霜颂
黄庭坚（宋代）

远寄蔗霜知有味，胜於崔浩水精盐。
正宗扫地从谁说，我舌犹能及鼻尖。
去年三月禊饮池上岁月易得忽复暮春因再宴僚
宋庠（宋代）

前兹属元巳，置酒苍烟台。
芳序忽复周，春风正徘徊。
懽言速僚友，亟使具觥杯。
长渠溢芳溜，列坐浮香来。
灵嚣合众乐，隐若南山雷。
舞袂纷杂袭，宾冠俨崔嵬。
美人前为寿，颜色如琼瑰。
况我千万日，行乐无疑猜。
新歌袅天衢，兴视行云回。
我时语四座，兹赏诚难哉。
妙颜无再朱，白发惟相催。
跖蹻盈圣智，孔颜罹忧摧。
区区百世后，美恶同尘灰。
吾欲挈瑶斗，踞海为金罍。
挹兹忘忧物，与尔同嘲谐。
天地为一朝，长短何足哀。
鲁阳久不作，白日任西颓。
谒先主庙（刘昭烈庙在奉节县东六里）
杜甫（唐代）

惨淡风云会，乘时各有人。力侔分社稷，志屈偃经纶。

复汉留长分，中原仗老臣。杂耕心未已，欧血事酸辛。

霸气西南歇，雄图历数屯。锦江元过楚，剑阁复通秦。

旧俗存祠庙，空山立鬼神。虚檐交鸟道，枯木半龙鳞。

竹送清溪月，苔移玉座春。闾阎儿女换，歌舞岁时新。

绝域归舟远，荒城系马频。如何对摇落，况乃久风尘。

孰与关张并，功临耿邓亲。应天才不小，得士契无邻。

迟暮堪帷幄，飘零且钓缗。向来忧国泪，寂寞洒衣巾。
次韵翟经国见寄
赵鼎臣（宋代）

故国几乔木，长歧数短亭。日趋天阙绛，坐失鬓丝青。

旧著归田赋，新传酿酒经。卜邻知有日，烂醉不须醒。
邯郸行随张使君肖甫出猎
刘黄裳（明代）

使君按节邯郸城，游子邯郸意气生。
相从射猎西山去，城中年气来纵横。
纷纷罢掷博场里，追呼云集黄尘垒。
白马连环响夜霜，雕弓香箭明秋水。
使君红旗山上麾，我正扬鞭驰绣羁。
马度长桥翻冻雪，箭穿枯柳断冰澌。
山头北风吹草急，道上豺狼向人立。
气年随我拍青丝，一箭双狼死原隰。
使君欢动弄金杯，叠鼓鸣笳锦帐开。
八郡良家驱虎落，三河侠客奋龙媒。
邯水郸山冷朔云，赵舞燕歌空古坟。
海上惟怀鲁连子，城中还忆平原君。
加禽逐兽无穷已，西山衔日牙旗紫。
使君夜猎入孤城，城上寒鸦栖复起。
散骑黄昏度狭斜，满楼灯火照倡家。
稍将血兔床头煮，卧听银筝醉雪花。
横山堂二首 其一
汪藻（宋代）

早冠清朝玉笋班，忽乘归兴拂衣闲。聊将诗酒关心地，尽占江湖在眼山。

人坐数州空翠下，月行万顷水云间。当时范蠡曾知此，那得扁舟去不还。
信口十绝
李流谦（宋代）

庭前幽草何人种，又是缘阶数尺长。
主管风光元要此，可怜魏紫与姚黄。
弇园杂题八绝 其四 鳌背梁
王世贞（明代）

小立中弇鳌背，俯看䆗窱巑岏。东涧藤缘西涧，下盘花接上盘。
茉莉花
许开（宋代）

火令行南国，彤云间丹霞。
之子方热中，濯濯冰雪花。
植根却月盘，趣驾七香车。
归次建溪闻郑君大讣诗以哭之 其四
徐熥（明代）

交游君最长，矍铄有谁群。对酒杯邀月，看山屐蹑云。

贫犹开白社，老不厌红裙。何意经年别，归来便哭君。
水龙吟·小楼连苑横空
秦观（宋代）

小楼连苑横空，下窥绣毂雕鞍骤。朱帘半卷，单衣初试，清明时骤。破暖轻风，弄晴微雨，欲无还有。卖花声过尽，斜阳院落；红成阵，飞鸳甃。
玉佩丁东别后。怅佳期、参差难又。名韁利锁，天还知道，和天也瘦。花下重门，柳边深巷，不堪回首。念多情、但有当时皓月，向人依旧。
舟中得功远琼花露戏成三绝 其三
袁桷（元代）

繁禧观里花如雪，留取清阴待我来。应有真真花底坐，生香一曲舞三台。
调笑令·心素
秦观（宋代）

心素，
与谁语。
始信别离情最苦，
兰舟欲解春江暮。
精爽随君归去，
异时携手重来处。
梦觉春风庭户。
张思孺秘校挽诗二首
文同（宋代）

昔在天彭郡，侨居过一冬。
感君常见访，无日不相从。
远寺携棋局，高亭把洒钟。
认知三载后，孤冢列新松。
因北游者寄峨眉家先生先生曾宰建之浦城故末章及之二首 其二
谢翱（宋代）

江淹所治县，粤王曾种树。山人雨后来，空台唯宿莽。

故人出端平，子孙今不武。寥寥南峰寺，枯禅尚灵雨。

犹记桐乡祠，影前及僧语。
闰十月朔病中作
王世贞（明代）

伏枕人间万事轻，偶探残历唤愁生。
初疑玉殿仍颁朔，不谓玄冥再主盟。
病似黄杨多进退，情如芳草易枯荣。
谁怜止酒无多睡，夜夜清霜闰五更。
中秋新堂看月戏作
苏辙（宋代）

年年看月茅檐下，今岁堂成月正圆。
自笑吾人强分别，不应此月倍婵娟。
虚窗每怯高风度，碧瓦频惊急雨悬。
七十老翁浑未惯，安居始觉贵公贤。
嗟哉华尔行
孙文川（清代）

亚墨利加洲，有爱育士迭国，去中华三万余里。其国之人皆泰中诸邦所迁徒。

背英吉利苛政自立，日富以强。有华盛顿创为传贤之法法最良。

行之数传，民和世康。其国左右皆大洋，旁峙落机大山万里长。

我皇咸丰十年，其国之人华尔慕化而至。值乱贼被猖，杀人肝脑涂地。

华尔曰嘻，我夷兵官也，今见官军乃儿戏。彼乱贼人人得诛之。

吾虽外臣，愿为朝廷敌忾。嗟哉华尔！愤不顾身，大吏言于朝，授以兵五百人。

华尔教以泰中阵法，坐作进退无逡巡。飞炮中敌无一生，遂克松江守其城。

克宁波，留其军，又克周浦金山，无不以一当百，海上处处闻威声。

皇帝嘉之，拜官副总兵。华尔感激，愿属籍受廛，世为中国民。

彼金日磾契苾何力往矣，今有华尔，乃能继汉唐蕃将成功名。

嗟哉华尔！今年八月，宁波告急，华尔方守松江，以兵授其佐，自往奋击。

时贼众数万在慈溪邑，华尔率健儿冲锋镝。不知贼中乃有奸夷助死力，一枪击中华尔额，遂以是日死于敌。

嗟哉华尔，谁将与俦。时之人，将军不武，士卒不同仇。

食君之禄，遭时之难，而沓沓无忧。彼外国人食毛践土岁余耳，乃能为国授命，我国将士闻之胡不羞。

嗟哉华尔，谁堪与俦。
筑城谣
方回（元代）

从军去筑城，不如困长征。
从军去掘暂，不如鏖血战。
古今征战立奇功，貂蝉多出兜鍪中。
徒教力尽锸与杵，主将策勋士卒苦。
君不见每调一军役百室，一日十人戕六七。
草间髑嵝饲蝼蚁，主将言逃不言死。
拟寒山拾得二十首011
王安石（宋代）

傀儡祗一机，种种没根栽。
被我入棚中，昨日亲看来。
方知棚外人，扰扰一场獃。
终日受伊谩，更被索钱财。
为禅悟剪发偈
白玉蟾（宋代）

一毛头上一如来，一一如来鼻孔开。
把得这般刀在手，剪教断了唤教回。
金莲出玉花 继酒同监韵联珠
马钰（金朝）

心数岁。久休心成妙最。好心磨。琢心开疾似梭。飞玉性。上无瑕真自净。有何愁。恼吾官心不休。
瓦器易石鼓文歌
张耒（宋代）

周纲既季宣王作，提剑挥呵天地廓。
朝来吉日差我马，夜视云汉忧民瘼。
桓桓方召执弓钺，蔼蔼申韩赐圭爵。
北驱猃狁走豺狼，南伐淮夷斩鲸鳄。
明堂车马走争先，清庙笙镛尸载乐。
岐阳大猎纪功伐，石鼓岩岩万夫凿。
千年兵火变朝市，后世纸笔传冥漠。
迹荒事远贵者寡，叹惜风霜日摧剥。
君诚嗜古更过我，易以瓦器尤奇卓。
满盘苍玉列我前，制古形奇异雕琢。
羲黄已亡巧伪起，采椽土木消纯朴。
何为获此上古器，经历万古遭搜掠。
寥寥墨翟骨已朽，尚有遗风传隐约。
又疑晏子矫齐俗，陶土抟泥从俭薄。
或云古者宗庙器，斥弃金玉先诚确。
是时此物参鼎俎，蒉桴土鼓诚为乐。
呜呼二物信奇绝，赖有吾徒与提握。
不然乌瓦与荒碑，坐见尘埃就零落。
绍熙四年加上寿圣皇太后尊号八首 其一
郊庙朝会歌辞（宋代）

德厚重闱，冲澹粹穆。何以名之，惟慈惟福。宝镂精镠，册镌华玉。

物盛礼崇，丕昭群目。
将如京师和方时敏机宜十二辰歌一首
刘一止（宋代）

群儿鼠窃均有遇，老矣自知牛后误。成功未解斗两虎，援翰徒劳秃千兔。

佩书丱首何龙钟，灵蛇光怪蟠心胸。马头三千悲远道，羊角万里无高风。

秦歌呜呜楚猴舞，一笑何如共鸡黍。谋身狗苟君勿嗤，聊戏墨猪书韵语。
句
俞如山（宋代）

鸟随牛后窥秧过，蝶趁蜂来慈菜花。
朱寿昌郎中少不知母所在刺血写经求之五十年
苏轼（宋代）

嗟君七岁知念母，怜君壮大心愈苦。
羡君临老得相逢，喜极无言泪如雨。
不羡白衣作三公，不爱白日升青天。
爱君五十著彩服，儿啼却得偿当年。
烹龙为炙玉为酒，鹤发初生千万寿。
金花诏书锦作囊，白藤肩舆帘蹙绣。
感君离合我酸辛，此事今无古或闻。
长陵朅来见大姊，仲孺岂意逢将军。
开皇苦桃空记面，建中天子终不见。
西河郡守谁复讥，颍谷封人羞自荐。
赠卢司户
李白（唐代）

秋色无远近，出门尽寒山。白云遥相识，待我苍梧间。

借问卢耽鹤，西飞几岁还。
明月几回满
范梈（元代）

明月几回满，待君君未归。
中庭步芳草，蝴蝶上人衣。
谁念同袍者？闲居与愿违。
睡起偶书二首 其二
周行己（宋代）

炉香一炷满床书，野杏山桃三四株。食罢睡馀还独立，一身此外复何须。
卫州东湖
项安世（宋代）

自笑知州百不知，近他池馆未曾窥。
主人正可今为客，和议初成恰是时。
草色茸茸花覆座，波光滟艳酒浮卮。
留连枉是凭栏久，洗得当年了事痴。
鉴湖
王十朋（宋代）

胸中万顷元才子，方外孤标贺季真。鉴水萦回三百里，风流何止两唐人。
归自淮阳喜见元孝金吾
屈大均（明代）

嗟君玉貌晚逾鲜，能处重围是鲁连。金马自昌忠烈后，锦衣还在圣明前。

弹琴不作拘幽操，扣剑惟歌独禄篇。我正东求仓海返，相逢尊酒夜频传。
留别康元质教授
陈与义（宋代）

腐儒身世已百忧，此去行年岂堪记。
岳阳楼前一杯酒，与子同堪复同味。
洞庭秋气运苍梧，天高地远鱼龙呼。
莫倚仲宣能作赋，不随文若事征途。
彭水道中见红叶
刘富槐（清代）

青松泣露丹枫笑，锦样峦冈荡客愁。遥忆故人当此日，壶尊殳史两山游。
地震纪灾
郑国藩（清代）

闻昔宋世潮地震，山圮泉沸栋宇倾。迩来八百五十载，馀气激宇未全平。

戊午履端才三日，忽然簸撼雾埃生。坊表摧颓墙壁倒，远近但闻呼号声。

洪水坌涌地绽裂，泥沙呿噏喷相并。初疑共工不周触，乾坤纽解𡹌匉訇。

又疑彗星猛冲击，世界毁灭劫运成。烛龙失曜六鳌逝，巨灵敛手孰支撑。

人物颠仆衢路上，四顾骇愕目空瞠。老佛恻然舍身起，截断右足将地擎。

须臾震定入内看，骨肉完聚互相惊。环观吾庐竟无恙，天意似怜寒士清。

蜉蝣蟪蛄亦何有，传闻北地方用兵。
寓兴十首
张至龙（宋代）

东日照瓦霜，西向界余白。
莫言日不到，日光来未及。
招约之职方并示正甫书记
王安石（宋代）

往时江总宅，近在青溪曲。
井灭非故桐，台倾尚余竹。
池塘三四月，菱蔓芙蕖馥。
蒲柳亦竞时，冥冥一川绿。
方坻最所爱，意谓可穿筑。
欲往无舟梁，长年寄心目。
故人晚得此，心事付草木。
消摇檐宇新，揽结蹊隧熟。
更能适我愿，中水开茆屋。
鬼营诛荒梗，人境扫喧黩。
濠鱼净留连，海鸟暖追逐。
岂无方外客，於此停高躅。
忆初桑落时，要我岂非夙。
蚕眠忽欲老，一个未言速。
当缘东门水，尚涩南浦舳。
吾庐虽隐翳，赏眺还自足。
横陂受後涧，直堑输前渎。
跳鳞出重锦，舞羽堕软玉。
碧筩递舒卷，紫角联出缩。
千枝孙峄阳，万本毋淇澳。
满门陶令株，弥岸韩侯蔌。
尚复有野物，与公新听瞩。
金钿拥芜菁，翠被敷苜蓿。
虾蟆能作技，科斗似可读。
棂轩俯北渚，花气时度谷。
耘耡聊效颦，缔构行可续。
荒乘傥不倦，一昼敢辞卜。
虽无北海酒，乃有平津肉。
翛翛仙李枝，城市久烦促。
寄声与俱来，荫我台上谷。
卜算子（柬赵佥）
黄机（宋代）

忆自别郎时，数到郎归日。及至郎归郎又行，泪脸香红湿。

残梦怕寻思，罥绣慵收拾。夏簟青青白昼长，背倚阑干立。
季冬桃花
郑侠（宋代）

真宰终无妄，元和岂有偏。
如何洞天蕊，开向雪花前。
游骑虽然阒，红芳亦自鲜。
惟应祝融氏，偷窃玩余年。
八声甘州（和魏鹤山韵）
吴潜（宋代）

任渠侬、造物自儿嬉。安能止吾归。有秋来竹径，春时花坞，夏里归漪。何事东涂西抹，空遣鬓毛稀，矫首看鸿鹄，远举高飞。

点检人间今古，部谁为赢局，底是输棋。谩区区成败，蚁阵与蜗围。便掀天卷地勋业，怕山中、拍手笑希夷。如何是，一尊相属，万事休知。
将至济源府先寄姜明府
刘季孙（宋代）

识君风概有三堂，别后频惊鬓有霜。经耳万端人事近，动心千里客途长。

读书学剑全相误，临水登山独未忘。路入济源牵赋咏，此行真发鄙夫狂。
句
舒坦（宋代）

空外水光风动月，暗中花气雪藏梅。
四月初八日
陈昌年（清代）

春色随人类转蓬，峭寒天气尚东风。梅阴子密遮楼翠，药槛花飞压草红。

催促丁年愁隙影，消磨卯饮费诗功。怪他雏燕无离思，镇日呢喃小阁中。
顿庵
释慧空（宋代）

龙女献珠成佛，善财弹指入门。
若到顿庵门下，一时且作儿孙。
啄木儿·观浮世
王哲（金朝）

观浮世。为人贵。舍荣华、全神气。保养丹田绝滋味。便将来、免不讳。自谙自讳。修取长生计。自誓自誓。今朝说子细。且通边际。开灵慧。酒色财一齐制。做深根、永固蒂。怎生得、虎龙交位。如何令、姹婴同睡。把尘劳事。俱捐弃。二道合和归本类。想玄玄、寻密秘。
夏夜
尤澹仙（清代）

玩月憩池塘，独把瑶琴弄。清风漾荷珠，打破鸳鸯梦。
漕园古梅
萧立之（宋代）

花身怪怪复奇奇，几度春风未入诗。列璺有文蛇蜕壳，刳心不死豹留皮。

风流不在宫妆称，冷淡偏于晚岁宜。为怕清寒欺客袖，一檐斜月立多时。
忆秦娥 暮春
归淑芬（明代）

春光骤。惜花憔悴蛾眉皱。蛾眉皱。碧天依旧，翠筠新茂。

草茵花落鲜如绣。鸳鸯蹴水荷钱逗。荷钱逗。柳丝分线，莺梭织就。
挽陈叔望
薛师石（宋代）

少年曾是鲁诸生，为立功名别路行。
尝捉宝刀严汉陛，再持符节领江城。
绝怜诗律双金在，不见林塘五柳成。
明日西山归葬处，踏青人散草初平。
宫词
李建勋（唐代）

自远凝旒守上阳，舞衣顿减旧朝香。帘垂粉阁春将尽，

门掩梨花日渐长。草色深浓封辇路，水声低咽转宫墙。

君王一去不回驾，皓齿青蛾空断肠。
和韩毅伯咏雁
王炎（宋代）

孤飞欲作上林游，塞北来时天始秋。
世路岂无矰缴虑，水乡聊作稻粱谋。
摩云不惮关山远，刷羽定非鸡鹜俦。
待看草青烟浪暖，带将春色离南州。
所思·空塘水碧春
张泌（唐代）

空塘水碧春雨微，东风散漫杨柳飞。
依依南浦梦犹在，脉脉高唐云不归。
江头日暮多芳草，极目伤心烟悄悄。
隔江红杏一枝明，似玉佳人俯清沼。
休向春台更回望，销魂自古因惆怅。
银河碧海共无情，两处悠悠起风浪。
荷花盛开以病旬馀不至亭上偶成二唐律 其一
岳珂（宋代）

病襟佣策杖，天镜恰开奁。青盖迷前浦，红妆间曲檐。

藻窥知鹭下，萍破识鱼潜。会看吴公阵，宫蛙奏晓严。
次韵赵承之赴穆清殿秋宴
王安中（宋代）

楼殿云端拥万灵，新规重构帝居成。彤庭收雾乾坤静，玉座中居斗极明。

宣劝声传龙尾迥，醉归尘逐马蹄轻。小儒未预金闺籍，广乐因风耳屡倾。
辋川集二十首·鹿柴
裴迪（唐代）

日夕见寒山，便为独往客。
不知深林事，但有麏麚迹。
落花和韵
龚静照（清代）

已觉烟消暮雨残，洛阳三月倩谁看。红香暖日流云散，青冢黄谁泣露寒。

竞逐钿钗春未减，暗窥妆镜泪初乾。匆匆何似休归去，回首连天红雨漫。
宫人斜
窦巩（唐代）

离宫路远北原斜，生死恩深不到家。

云雨今归何处去，黄鹂飞上野棠花。
题太和山
陈松（明代）

芳草甜迂路，危岩倚太虚。石龙喷紫雾，林鸟话山居。

台满求仙月，碑馀宝篆书。会当挹妙指，跨鹤曳玄裾。
感怀
谢五娘（明代）

百岁因缘一旦休，三生石上事悠悠。
无梁双陆难归马，恨点天牌不到头。
千里月明千里恨，五更风雨五更愁。
东风去后花无主，任尔随波逐水流。
郑将军惠潮平寇歌
黄渊（明代）

灵雨腥风雪满天，老蛟每塞潮阳道。蛟子蛟孙蜿蜿游，山城烟断人如扫。

邮亭有卒逋亡回，告报天兵来灏灏。红旗半闪刷天明，一炮重开浓雾堡。

蛮夷头脱桃花飞，宝刀醉血容颜好。渠儿夜缚渠王来，止有空头久无脑。

千枚万勒走无声，勾当公家事草草。提携去待将军归，吁嗟将军归已早。
寄题吴汉英玩芳亭
楼钥（宋代）

吴侯奕奕天分高，历记万卷无差毫。
青云垂上忽归去，年来益收湖海豪。
志同三闾时则异，玩此芳物亭之臯。
视彼憔悴亦何苦，鼻间栩栩忘郁陶。
诗文满轴寄海峤，灵均细论无乃劳。
与君齐年况同袍，只今衡门没蓬蒿。
有芳可玩便自适，草间野卉时一遭。
蓠芷辛夷兰杜若，未暇一一追离骚。
古别曲
孟郊（唐代）

山川古今路，纵横无断绝。来往天地间，人皆有离别。

行衣未束带，中肠已先结。不用看镜中，自知生白发。

欲陈去留意，声向言前咽。愁结填心胸，茫茫若为说。

荒郊烟莽苍，旷野风凄切。处处得相随，人那不如月。
宋倅告老得请而归
韩淲（宋代）

挂冠归海峤，樟坡可高亭。无愧邴曼容，如疏傅汉廷。

广平心铁邴，大雅非蝇营。灵山玉溪波，二年惊屏星。

澹然每无竞，举足皆典刑。宦情随牒移，蜀庄以沉冥。

从他俗态度，众醉惟独醒。黄钟鸣瓦釜，螭龙为蝘蜓。

衰容固儿戏，白眼孰肯青。吾侪安处顺，抵掌即忘形。

幽绝有烟霞，荒野多林坰。春泽可巾车，秋水可扬舲。

耳畔震风雨，澒洞飞雷霆。黜陟既不闻，奚暇分渭泾。

咄哉市朝子，车马弗肯停。翻覆五鼎亨，菹醢而膻腥。

敛收四方志，保息存黄庭。鹪鹩栖枝足，鹏运空南溟。

我家涧谷底，公常念伶俜。祖帐为长歌，乾坤本清宁。
恭次家大人初抵季弟海陵官舍之韵
孙应求（宋代）

一家千里赴吴陵，沿道迟留不问程。
风物萧条乡愈远，山川开问眼增明。
春田未有归耕计，夜雨聊听对榻声。
幸向莱庭同戏彩，回头终有愧难兄。
初秋朔抵高凉秋郊旷望
郭之奇（明代）

销愁依旷野，所见亦芸芸。耳目来幽绪，水山出大文。

新禾翻碧浪，平楚入苍云。兵气林峦外，秋容变夕氲。
江阴即事
杨蟠（宋代）

海上帆来何处客，烟中犬吠几人家。
云寒雁影翻红照，水落鸥群占白沙。
题尹冲玄荷花片小舫六首 其三
邓云霄（明代）

彩虹摇曳挂轻帆，万里星河夜往还。遥望东溟平似镜，青螺一点是蓬山。
金刚随机无尽颂 其一 福智无比分第二十四
释印肃（宋代）

世界须弥主，法身遍寰宇。拄地复撑天，切忌知人举。
宫词
王仲修（宋代）

璧月珠星应律灰，两班称庆一阳回。
九韶声裹千秋曲，五色云中万寿杯。
寿见复六十
李如一（明代）

数载列冠裳，朱颜鬓未霜。门多长者辙，酒共少年场。

有子能不朽，随兄尚雁行。百年行乐健，秋月药栏香。
张尧夫寺丞改葬挽词
梅尧臣（宋代）

洛阳交旧里，过半已凋残。
在昔义投漆，最先悲阖棺。
谁知二纪水，重卜九原安。
闻说塞门路，白杨风更寒。
朝谒武信殿三首 其三
刘敞（宋代）

天下安危寄老臣，幄中谈笑静胡尘。丹青未备云台像，笳管犹悲道路人。
和重题
刘禹锡（唐代）

林端落照尽，湖上远岚清。水榭芝兰室，仙舟鱼鸟情。

人琴久寂寞，烟月若平生。一泛钓璜处，再吟锵玉声。
越山
柴望（宋代）

吴越山分两岸青，遥遥帆影是西兴。
江花历乱如红雨，云树高低似画屏。
钱氏古乡迷鸟道，越王芳草上诸陵。
已知太乙临吴分，晓看祥乌夜看星。
和吕大仆见寄
庄昶（明代）

一瓢偷枕华山春，閒与希夷作后尘。老懒自惟甘水石，不才何敢废君臣。

许知天地行藏了，肯恼江云奉荅频。但恐终南终捷径，白云他负眼中人。
五位
释慧温（宋代）

正中偏，玉兔金乌落二边。
丫角童儿骑黑象，三更穿过御楼前。
天华寺前遇县令过避之入寺僧皆昼睡
陆游（宋代）

堕絮飞花掠钓船，天华寺下赏春妍。
县多官府鸣驺过，僧少丛春避客眠。
出网长鱼犹鱍鱍，争泥新燕欲翩翩。
典衣剩买旗亭醉，已过旗亭六十年。
酴醾轩雨中二首 其一
刘攽（宋代）

小雨疏阴响，高风绿幕斜。冷吹能却暑，细滴不妨花。

轻湿苔痕滑，连阴草色加。路长车马少，暂喜息飞沙。
次韵答刘通判二首 其一
饶节（宋代）

补牢初未益亡羊，始悔出山谋不臧。求志已甘长贸贸，应缘何苦自皇皇。

曾更世上风涛阔，方悟闲中气味长。富贵如公非我比，春兰秋菊各馨香。
游灵山诗得金字
王宏（唐代）

万木参天古睆睆，□陪□盖此登临。远山雨过千屏画，斜日穿花□地金。

对酒□怀成畅饮，题诗分韵动豪吟。兴阑随意苍苔坐，一曲熏风入舜琴。
端嘉杂诗二十首
刘克庄（宋代）

少年意气慕横行，不觉蹉跎过一生。
便脱深衣笼窄袖，去参留守看东京。
石潭先生荣进吏侍兼副史局用韵贺赠
严嵩（明代）

凤日龙霄近欲攀，仙踪元只在蓬山。尽誇荣宠从今盛，长拟门庭似旧閒。

群才总属陶钧地，一字犹严衮斧间。当日相从今远别，玉堂凉月梦清颜。
性拙
俞桂（宋代）

性拙难为巧，年来阴屡经。
身闲诗谩赋，心静梦能灵。
富贵如朝露，英雄几晓星。
寻思世间事，日影过中庭。
蓬生麻中
梅尧臣（宋代）

麻畦无曲本，蓬质有樛茎。
所托修乃直，安能纵复横。
择邻闻旧母，益友记诸生。
萧艾从兹远，蒿莱不可并。
何嗟蒋诩径，孰念卫人行。
傥匪缘其地，秋风广漠惊。
游洞霄
姚自强（宋代）

青藜有分步仙家，昨日晴晖今雨霾。
不是游观先一日，何缘识得淡生涯。
读书得风云月露字因而分作四句中成绝一首
玄烨（清代）

吟风欲识诗书髓，弄月须参天地心。莫遣云尘绕八极，时时湛露沛高深。
黔山杂吟 其三
曹楙坚（清代）

阴崖不可状，作意露奇熊。回峰互相抱，环巘遥作对。

初排雁行斜，忽作蠲飞退。枯松偃鳞甲，怪石罗细碎。

仰见双鸟过，上有片云碍。凿幽始前人，寻险自我辈。

一径绕羊肠，夕阳在牛背。
清平乐·禁庭春昼
李白（唐代）

禁庭春昼，莺羽披新绣。百草巧求花下斗，只赌珠玑满斗。
日晚却理残妆，御前闲舞霓裳。谁道腰肢窈窕，折旋笑得君王。
清华堂
戴表元（宋代）

人生随分有清华，万竹冈头第一家。
甃堑水温初荇叶，粉墙风一欲梨花。
衣冠苍皓迎如画，湘素朱黄积满车。
从此儒林添脍炙，老夫先借小诗夸。
闻蝉
范镇（宋代）

山中气候别，二月已闻蝉。乍到清凉景，翻疑暑伏天。

此身多暇日，何事更惊年。杂溜淙淙响，相和胜管弦。
暮秋述怀
吕高（明代）

潇潇寒雨对高秋，寂寂空床拥敝裘。
归向钧天频有梦，挽回沧敝独无谋。
平生颇爱任公子，末路方思马少游。
珍重故人招隐意，家园南郭可淹留。
张明远自持其所居萃胜亭记来求诗为赋三篇
冯时行（宋代）

文章盖代手，千载柳柳州。
落笔记山水，奇香撼琳球。
开卷一再续，宛若从之游。
历历爽心目，毛发为飕飕。
若人嗜清旷，步履素得幽。
揽胜得枢要，天地不可搜。
巉巉华山孙，藤萝护维陬。
绝顶葺荷盖，风月共夷犹。
物色自飞动，与我相答酬。
千里入睥睨，远眼纵莫收。
凭轩写清绝，文与境趣侔。
柳魂不可招，君几绍前修。
何当弃圭组，从君送清愁。
送刘寺丞赴浙西提举分韵得霄字盐官县以海漂
魏了翁（宋代）

君王位三极，五气咸宣昭。
有一弗余若，引咎自己招。
如何圻甸閒，灵胥敢为妖。
毋谓一指搐，能使身无聊。
是用选肤使，汝往锄其骄。
将指得若人，谴异不足销。
水生乎天一，阳实为根苗。
疏通乃循轨，壅塞逾惊漂。
是理与政通，更当省厥徭。
绩成报天子，鸣佩行青霄。
嗟克明为段佥事惟勤乃翁作
边贡（明代）

孰谓弟无子，兄子为后与子同。孰谓天有知，三子夭以殇，无后翻在躬。

嗟而克明，为子克子兄克兄。吴人至今传，为吏公且平。

嗟而克明，葬以一命服，祭以五鼎烹。有子官度支，出典邦国刑，铁冠白笔纡银青。

过家上冢泣，所生以三尺。孙嗣宗祊，谓天无知，天竟有知，嗟克明。
讲读春秋彻篇侍宴崇政殿奏御
宋庠（宋代）

睿览凝星璧，才儒集露门。
披经穷鲁记，摘句辩尧言。
曩例褒成衮，先猷化启源。
香云收宝袠，甘醑滟慈樽。
饰喜韶音纵，均和玉色温。
史臣叨伟观，炙行愿殚论。
偈倾一百三十三首
释法薰（宋代）

云月是同，溪山各异。
拽新罗与占波闘额，跛脚阿师犹落弟二。
东西南北，甚处得来。
好是明明说，从教鸭听雷。
骤寒二首 其一
赵蕃（宋代）

一晴疑尚暑，一雨顿能寒。气候从兹变，病躯那得安。

频闻风淅淅，不见日团团。附火贪新燎，添衣怯带宽。
春忆二林寺旧游，因寄朗、满、晦三上人
白居易（唐代）

一别东林三度春，每春常似忆情亲。头陀会里为逋客，

供奉班中作老臣。清净久辞香火伴，尘劳难索幻泡身。

最惭僧社题桥处，十八人名空一人。
和徐孝嗣诗
王晏（南北朝）

槐序候方调。
江城子·涌金门外上船场
刘辰翁（宋代）

涌金门外上船场。湖山堂。众贤堂。到几凄凉，城角夜吹霜。谁识两峰相对语，天惨惨，水茫茫。月移疏影傍人墙。怕昏黄。又昏黄。旧日朱门，四圣暗飘香。驿使不来春又老，南共北，断人肠。
大热五首·其一
戴复古（宋代）

天地一大窑，阳炭烹六月。
万物此陶鎔，人何怨炎热。
君看百谷此，亦自暑中结。
田水沸如汤，背汗湿如泼。
农夫方夏耘，安坐吾敢食。
出关
曹邺（唐代）

山上黄犊走避人，山下女郎歌满野。

我独南征恨此身，更有无成出关者。
同陈宰黄簿游灵山八首宰云吾辈可谓忙里偷闲
陈造（宋代）

枕流未云清，食蘖不言苦。
老禅家翠微，风壑啸一虎。
碧眼照人天，金地漂花雨。
千偈弹指顷，竟亦无剩语。
和傅寺丞竹稳之什·清风
陈宓（宋代）

暑气人间盛，烦襟此地开。
拂云千个竹，不碍晚风来。
春晚
赵崇滋（宋代）

水边寂寂苍苔晚，犹有东风为掩扉。一砚落花人睡起，半帘微雨燕飞归。

旧时小草尘侵户，隔日馀薰润入衣。客又不来吟又懒，小山相对拂金徽。
施君挽歌
梅尧臣（宋代）

哀铎悽悽里，铭旌杳杳中。涧云销穗帐，山雨入蒿宫。

世路行来久，泉途去莫穷。素吟应共葬，饮韵在松风。
颂古四十四首
释师范（宋代）

一掷神杯定吉凶，再占重卜转灵通。
分明见了今年事，却说明年事不同。
和何倅与林大任韵二首
吴芾（宋代）

迟日郊原好，杖藜春色随。
此行端不恶，对酒醉何辞。
竹外名花发，檐间野鸟窥。
晚来登阁望，山水更幽奇。
汉宫春 秋日同姜如农给谏散步城隅欧阳公集有真州东园记此其遗址也
宋琬（清代）

白露苍烟，忆醉翁椽笔，曾记东园。高台画舫安在，风物依然。

重阳近也，觅黄花、共倚危栏。枫林外，澄江如练，寒鸦千点飞翻。

颇怪并州旧尹，早蒪鲈梦断，偃卧邱樊。故乡乌衣门巷，衰草荒阡。

干戈满地，何从问、盘谷斜川。君笑曰、无如此处，濠梁秋水之间。
辛亥六月读白门悲秋集怀周君实丹三首 其一
王鼎（清代）

屈宋流风远，千秋得嗣音。挥毫弹虎泪，抚剑助龙吟。

大雅扶轮手，中流击楫心。凉宵灯似豆，读罢泪沾襟。
句
姚宋佐（宋代）

蛮丁诵吏部，沙户知退之。
重阳后菊花二首
范成大（宋代）

寂寞东篱湿露华，依前金靥照泥沙。
世情儿女无高韵，只看重阳一日花。

过了登高菊尚新，酒徒诗客断知闻。
恰如退士垂车后，势利交亲不到门。
养蔬四首为汉府教授王先生作 其二
王褒（两汉）

睡起应行药，群畦喜有成。银茄星错落，金薤笔纵横。

姜掌香生馔，葱芽寸入羹。南窗时一饱，未数五侯鲭。
雨雪曲
陈暄（南北朝）

都尉出祁连，雨雪满鸡田。雕陵持抵鹊，属国用和毡。

冰合军应渡，楼寒烽未然。花迷差未著，疏勒复经年。
云榭
王十朋（宋代）

山生取地榭侵云，土木多应役鬼神。好向危栏高著眼，闾阎无限困穷人。
梅雪堂
郑会（宋代）

素心甘澹泊，秉节性贞固。
开堂抚垂云，徘徊阅嘉树。
孤根倚绝壁，清光更回互。
生平铁石肠，不受纤尘污。
雇结岁寒盟，相依共迟暮。
忆江南·清明六首 其四
陆震（清代）

清明节，记得在西园。都是桃花都是柳，半含朝雨半含烟。

人在画图边。
黄芙蓉
黄庚（元代）

媚色津津散朵芳，道人装束胜红妆。
诗人若作桃花看，便觉西风不甚凉。
过松源晨炊漆公店六首·其一
杨万里（宋代）

侧塞千山缝也无，上天下井万崎岖。
昨朝曾过芙蓉渡，寻到溪源一线初。
丁卯元日十首 其三
刘克庄（宋代）

五畤初行禋类礼，万金难买岁朝晴。老臣纵有甘棠颂，未必朝廷记姓名。
九日进茱萸山诗五首 其二
张说（唐代）

黄花宜泛酒，青岳好登高。稽首明廷内，心为天下劳。
和刑部成员外秋夜寓直寄台省知己
岑参（唐代）

列宿光三署，仙郎直五宵。时衣天子赐，厨膳大官调。

长乐钟应近，明光漏不遥。黄门持被覆，侍女捧香烧。

笔为题诗点，灯缘起草挑。竹喧交砌叶，柳亸拂窗条。

粉署荣新命，霜台忆旧僚。名香播兰蕙，重价蕴琼瑶。

击水翻沧海，抟风透赤霄。微才喜同舍，何幸忽闻韶。
中秋味云招集莹园赏月分韵得宵字
陈宝琛（清代）

满园林樾气萧寥，徐捧冰轮上碧霄。把酒高歌忘客次，灭灯默坐俨僧寮。

相看薄袂行多露，长忆轻舠海始潮。又过秋分归未得，忍寒度此可怜宵。
逢刘卫辉谈守事甚苦遂作
王世贞（明代）

斗酒相逢大道傍，故人黄绶羡为郎。褰帷夜踏朝歌月，负弩晨驱牧野霜。

逢迎罄折颜常赤，案牍支离鬓易苍。予滞汉廷无所效，敢同长孺薄淮扬。
上巳日赠都上人
殷尧藩（唐代）

三月初三日，千家与万家。蝶飞秦地草，莺入汉宫花。

鞍马皆争丽，笙歌尽斗奢。吾师无所愿，惟愿老烟霞。

曲水公卿宴，香尘尽满街。无心修禊事，独步到禅斋。

细草萦愁目，繁花逆旅怀。绮罗人走马，遗落凤凰钗。
洞霄宫
刘清之（宋代）

青山锁断红尘路，石柱干霄藏洞府。老蛟据窟不可窥，千古流洞替渠舞。

真墟容我辄跻攀，心旷方知白日閒。飞仙一去忽已远，坐对松梢云往还。
秋兴
杜本（元代）

两峰高耸并秋霄，双涧分流送晚潮。月冷谁家频捣练，风清何处细吹箫。

七闽荔子丹砂颗，五岭梅花玉雪标。黄鹄不来空怅望，自歌雅曲和渔樵。
题庭前药栏
刘敞（宋代）

宿雨初晴晓尚寒，土膏欲动未全乾。碧萱红药饶情态，世漏春光已满栏。
大汉行
顾炎武（明代）

大汉传世十二叶，祚移王莽繇居摄。黎元愁苦盗贼生，次第诸刘兴宛叶。

一时并起实仓皇，国计人心多未拹。新市将军惮伯升，遂令三辅重焚劫。

指挥百二归萧王，一统山河成帝业。吁嗟帝王不可图，长安天子今东都。

隗王白帝何为乎，扶风马生真丈夫。
重阳感怀
刘兼（唐代）

重阳不忍上高楼，寒菊年年照暮秋。万叠故山云总隔，

两行乡泪血和流。黄茅莽莽连边郡，红叶纷纷落钓舟。

归计未成年渐老，茱萸羞戴雪霜头。

载花乘酒上高山，四望秋空八极宽。蜀国江山存不得，

刘家豚犬取何难。张仪旧壁苍苔厚，葛亮荒祠古木寒。

独对斜阳更惆怅，锦江东注似波澜。
题何季涌江亭
戴复古（宋代）

胜概何妨近市廛，红尘疏处著三椽。
数重青嶂横天末，一道澄江在眼前。
海浪浴红朝出日，树林堆碧晚生烟。
请君分付堤边石，莫使渔翁来击船。
送陈太史奉使还粤便道过浙觐其尊人官舍
李孙宸（明代）

玉河堤畔柳阴阴，客向皇华感别深。紫燕黄鹂三月道，西湖南海两乡心。

石渠业在还供奉，金马人归异陆沈。白社旧游如问讯，风尘吾已倦朝簪。
溪山草阁
商盘（清代）

秋风吹木叶，忽送万山声。清梵有时断，淡云无限生。

浴溪双鹭下，洗钵一僧行。不道间麋鹿，都含佛性情。
仙居书屋为商懋衡先生作
徐贯（明代）

结庐在幽境，潇洒远蹄轮。谁去蓬莱岛，迥在弱水滨。

开窗泉莹澈，当户山嶙峋。中贮万卷书，奎光烛苍旻。

于焉教诸子，古训良具陈。圣贤宛在目，千载如相亲。

桂林有乔枝，溟海无涸鳞。接武佐明主，非徒席上珍。
杏花天
张孝忠（宋代）

看花随柳湖边去。似邂逅、水晶宫住。刘郎笔落惊风雨。酒社诗宫心许。

玉关外、不辞马武。便好展、云霄稳步。郴江自绕郴山路。欲问功名何处。
题大瀛海道院
黄溍（元代）

丹山之山青崔嵬，隐居旧隐山之隈。千年土鼎为谁出，深崖古之松声哀。

鸿飞天上爪在雪，过者莫睨君能来。想当月斧乍挥霍，奔走属役皆仙才。

卷藏瀛海归一粟，顾盼瞬息生风雷。森然幻有启神界，白日照耀金银台。

昔闻使者兹入海，楼船烟雾何时回。君其置此勿复念，少须碧水扬黄埃。

九重蠖濩陛下圣，方士未易誇蓬莱。琳宫贝阙长望幸，天高海阔心悠哉。
小儿诗
路德延（唐代）

情态任天然，桃红两颊鲜。乍行人共看，初语客多怜。

臂膊肥如瓠，肌肤软胜绵。长头才覆额，分角渐垂肩。

散诞无尘虑，逍遥占地仙。排衙朱阁上，喝道画堂前。

合调歌杨柳，齐声踏采莲。走堤行细雨，奔巷趁轻烟。

嫩竹乘为马，新蒲折作鞭。莺雏金镟系，猫子彩丝牵。

拥鹤归晴岛，驱鹅入暖泉。杨花争弄雪，榆叶共收钱。

锡镜当胸挂，银珠对耳悬。头依苍鹘裹，袖学柘枝揎。

酒殢丹砂暖，茶催小玉煎。频邀筹箸挣，时乞绣针穿。

宝箧拏红豆，妆奁拾翠钿。戏袍披按褥，劣帽戴靴毡。

展画趋三圣，开屏笑七贤。贮怀青杏小，垂额绿荷圆。

惊滴沾罗泪，娇流污锦涎。倦书饶娅姹，憎药巧迁延。

弄帐鸾绡映，藏衾凤绮缠。指敲迎使鼓，筋拨赛神弦。

帘拂鱼钩动，筝推雁柱偏。棋图添路画，笛管欠声镌。

恼客初酣睡，惊僧半入禅。寻蛛穷屋瓦，探雀遍楼椽。

抛果忙开口，藏钩乱出拳。夜分围榾柮，聚朝打秋千。

折竹装泥燕，添丝放纸鸢。互夸轮水碓，相教放风旋。

旗小裁红绢，书幽截碧笺。远铺张鸽网，低控射蝇弦。

詀语时时道，谣歌处处传。匿窗眉乍曲，遮路臂相连。

斗草当春径，争球出晚田。柳傍慵独坐，花底困横眠。

等鹊前篱畔，听蛩伏砌边。傍枝粘舞蝶，隈树捉鸣蝉。

平岛夸趫上，层崖逞捷缘。嫩苔车迹小，深雪履痕全。

竞指云生岫，齐呼月上天。蚁窠寻径劚，蜂穴绕阶填。

樵唱回深岭，牛歌下远川。垒柴为屋木，和土作盘筵。

险砌高台石，危跳峻塔砖。忽升邻舍树，偷上后池船。

项橐称师日，甘罗作相年。明时方任德，劝尔减狂颠。
郝琰公墓下作
曹臣（明代）

郝之玺，今已矣。
忆年弃我已三年，一棺裹骨黄泉里。
我欲呼年年不起，惨柏悲松声聃耳。
几茎瘦草不成丛，是我频来泪浇死。
亡者不生，生者必亡。
前后差期，鬼路茫茫。
譬如作客，指此为乡。
客倦归来，晚聚一堂。
年如有约年莫忘，我谨待年蝴蝶床。
云山赞二首 其一 阴长生
江淹（南北朝）

阴君惜灵骨，圭璧讵为宝。日夜名山侧，果得金丹道。

忧伤永不至，光颜如碧草。若渡西海时，致意三青鸟。
超果亮师假还山
陈瓘（宋代）

路左浆先馈，门前屦几重。
勇归尘事掷，恬处道心浓。
弄水知幽谷，观云想妙峰。
深夜孤鹤唳，清露滴高松。
以月团为十二郎生日之寿戏为数小诗 其三
朱松（宋代）

骎骎惊子笔生风，开卷犹须一尺穷。年长那知虫鼠等，眼明已见角犀丰。
观舞女
施肩吾（唐代）

缠红结紫畏风吹，袅娜初回弱柳枝。

买笑未知谁是主，万人心逐一人移。
栖云楼晏坐效寒山偈（六首。滁仆阳太扑官舍
殷迈（明代）

百虑静中起，旋向静中消。
早知生即灭，始信起徒劳。
竹下
方岳（宋代）

松阴竹影当行窝，日日扶筇一再过。
与世无求干牍少，对人可语笑谈多。
一夔一契付公等，某水某丘如我何。
岁晚只愁年谷尽，杞其毋棘菊毋莎。
玩月有感
谢钥（宋代）

入夜茶瓯苦上眉，眼花摧落石床棋。举头却恨天边月，颠倒山河作树枝。
效范景仁侍郎次韵和君实端明长句奉呈龙舒杨
苏颂（宋代）

公居幽绝谁能纪，欲到应须劳屐齿。
从官出入路萦纡，况今又屐藩龙舒。
人在天南居在北，乡心千里云山碧。
山庭不用勒移文，时乐中和归未得。
他年若寻仙老会，洛下诸公尽中外。
百二十坊山水间，甲第相望门巷对。
过从不独赏芳珍，造适何妨谈道真。
回头却望朝市里，多少思归未屐人。
次韵林锡远食蜂儿之句
刘弇（宋代）

世人嗜食心，专甚鼓记里。刳磔供嚼齧，谁计物生死。

纷纷螷蠃蚳，晚亦列甘旨。况如兹蜂者，捃拾才蠢尔。

八月阴崖昏，戢戢若攒指。老房脱枯莲，荐右方物美。

翻嗟甘口鼠，横使童角毁。吴蚕徒自僵，商贾斯远矣。

我思天地间，材死举相似。鸟殪在泽羽，象焚缘插齿。

梢梢挠云干，虸锯入仪轨。豹胎及驼峰，日饱馋咽子。

人方怀此忧，何暇多议彼。异时佳设张，更饷勿余鄙。
钱史开府奉祠归四明
李洪（宋代）

千里全闽按八州，曾闻三相衮衣游。
谁知今代甘盘学，宽尽吾皇南顾忧。
家给乞浆皆得酒，年丰卖劒有耕牛。
诗歌绿竹为公寿，父子应须并相周。
点绛唇（富季申生日）
李弥逊（宋代）

花信争先，暗将春意传桃李。寿卿同醉。绿野连珠履。

麟阁丹青，眷注耆英裔。眉间喜。日边飞骑。来促东山起。
释奠礼毕偶得数语呈广文兼简诸生
吴芾（宋代）

黉舍修方毕，还欣祭服成。
豆笾罗庶品，环佩出新声。
已见威仪萧，更须经术明。
愿言俱努力，看即奋鹏程。
偶成二首 其二
郑思肖（宋代）

曾受家传究典坟，自期不与俗人群。君臣位乱纲常在，父母恩深生死分。

霁日行空镕积雪，长风吹晓净残云。坐令世上春光好，长使桃花笑脸醺。
癸酉三月二十五日至剡溪旅舍观曹梦良题壁有撩我思家第一篇之句仆离家半月亦未尝作诗因次其韵
王十朋（宋代）

客舍那堪闻杜鹃，梦魂惊断竟无眠。定知此境撩乡思，我亦曾非第二篇。
玉环病齿图
宋无（元代）

一点春寒入瓠悄，海棠花下独颦眉。
内厨岁日无宣唤，不间君王索荔枝。
宫词 其八十七
赵佶（宋代）

邃宇宏开巧石丛，擅名还有胜嬴峰。巫山未足为珍异，碧玉巑岏叠数重。
及第后过扬子江
施肩吾（唐代）

忆昔将贡年，抱愁此江边。鱼龙互闪烁，黑浪高于天。

今日步春草，复来经此道。江神也世情，为我风色好。
登郢州白雪楼
白居易（唐代）

白雪楼中一望乡，青山蔟蔟水茫茫。

朝来渡口逢京使，说道烟尘近洛阳。
送马子伟还京
钟政（明代）

雪里行披鹤氅裘，词华司马见风流。十年京国夸豪侠，万里河山属北游。

恋别易消江上酒，思归难系柳边舟。悬知后夜遥相望，月满燕台草树秋。
五禽言 其一 婆饼焦
周紫芝（宋代）

云穰穰，麦穗黄，婆饼欲焦新麦香。今年麦熟不敢尝，斗量车载倾囷仓，化作三军马上粮。
题浯溪
李祐孙（宋代）

浯溪崖石与天齐，两刻中兴大业碑。
北向几多垂白叟，百年不见汉官仪。
闰月四日石湖众芳烂漫
范成大（宋代）

北垞南冈总是家，儿童随逐任驩哗。
开尝腊尾蒸来酒，点数春头接过花。
尽把园林蒙锦繡，多添门户锁烟霞。
杖藜想被春风笑，扶却衰翁管物华。
九日登玉皇山
郭祖翼（清代）

猿鹤何劳漫见猜，偶随同队踏崔嵬。路从落叶堆中辨，人自群山缺处来。

石笋屡妨游屐折，菊花多傍寄筵开。题糕无句酬佳节，权向西风醉一回。
以诗句咏梅·水边风日笑横枝
方蒙仲（宋代）

人生贵德时，一笑亦足适。
三冬冰雪辰，几遇佳风日。
鹊
丁谓（宋代）

匣照光芒里，熏炉想像间。
营巢登大岁，采粟上仙山。
玉璞惊心起，星河尽力还。
上林无限树，枯卉莫登攀。
新繁县法要院孙太古壁画罗汉
梅挚（宋代）

绝艺知君少，谁怜太古踪。
佳名吾党出，逸格彼苍钟。
山狖遥偷菓，田衣半剥茸。
乡人当保此，此画世无重。
雨后至溪上三首 其三
杨万里（宋代）

拟借丹青画作图，退休老子作渔夫。凤凰池上虽荣贵，何似清闲看浴凫。
依韵和刘原甫舍人扬州五题 竹西亭
梅尧臣（宋代）

结雨竹西若若川，扬州歌吹思当年。刘郎若向风前唱，梦入青楼事惘然。
经维扬见竹偶成
陈炜（宋代）

江南无地不清幽，十载红尘祗梦游。此日推篷江上看，几家茅舍竹修修。
泊采石二首
李流谦（宋代）

江头杨柳浅於金，泽国余寒春未深。
才见桃花能慰眼，便同踯未母伤心。
琼枝璧月自惆怅，山色潮声无古今。
閒访阇黎倒戈地，正应汉德有讴吟。
答闳中顺之
晁补之（宋代）

黄卷翛然遇古人，千秋遗恨一朝伸。久乾文举尊中酒，虚负渊朝头上巾。

缨冠未暇念同室，闭眼自欲观吾身。幸有元和文似锦，不妨白雪和阳春。
游乐平明岩
杨简（宋代）

西风吹作明岩去，石屋高虚滴如乳。
是谁不是洞中仙，无人自信吾为生。
又五言绝句一首
刘允（宋代）

武陵源上雪，片片杂云霞。惟有雪中桃，长开三尺花。
少年行四首
令狐楚（唐代）

少小边州惯放狂，骣骑蕃马射黄羊。
如今年老无筋力，犹倚营门数雁行。

家本清河住五城，须凭弓箭得功名。
等闲飞鞚秋原上，独向寒云试射声。

弓背霞明剑照霜，秋风走马出咸阳。
未收天子河湟地，不拟回头望故乡。

霜满中庭月满楼，金樽玉柱对清秋。
当年称意须行乐，不到天明不肯休。
四月望再游西湖十首
陈造（宋代）

定结诸山粥饭缘，每归留得杖头钱。
穿云更欲携君去，布水多烦为我先。
送韦湛判官
郎士元（唐代）

高阁晴江上，重阳古戍间。聊因送归客，更此望乡山。

惜别心能醉，经秋鬓自斑。临流兴不尽，惆怅水云间。
南柯子
严仁（宋代）

柳陌通云径，琼梳启翠楼。桃花纸薄渍水油。记得年时诗句、为纸留。

晓绿千层出，春红一半休。门前溪水泛花流。流到西州犹是、故家愁。
记梦
韩愈（唐代）

夜梦神官与我言，罗缕道妙角与根。挈携陬维口澜翻，

百二十刻须臾间。我听其言未云足，舍我先度横山腹。

我徒三人共追之，一人前度安不危。我亦平行蹋y槱e，

神完骨蹻脚不掉。侧身上视溪谷盲，杖撞玉版声彭fP.

神官见我开颜笑，前对一人壮非少。石坛坡陀可坐卧，

我手承颏肘拄座。隆楼杰阁磊嵬高，天风飘飘吹我过。

壮非少者哦七言，六字常语一字难。我以指撮白玉丹，

行且咀噍行诘盘。口前截断第二句，绰虐顾我颜不欢。

乃知仙人未贤圣，护短凭愚邀我敬。我能屈曲自世间，

安能从汝巢神山。
咏史诗。五湖
胡曾（唐代）

东上高山望五湖，雪涛烟浪起天隅。

不知范蠡乘舟后，更有功臣继踵无。
新竹
林逋（宋代）

粉环匀束绿沉枪，袅露差烟{左山右雙}{左山右雙}长。
卷箔乍惊双眼健，倚阑寻觉百毛凉。
齐披古锦围山阁，背迸寒犀过寺墙。
堪笑数根苍翠者，强颜如立少年场。
赠张术人
项安世（宋代）

霅川张姓彪其名，惠而过我古津亭。
自言有术通心灵，西庚北津甲与丁。
配以十二珠躔经，水火木金相孕刑。
错综三五命与星，参钩互鞠穷年龄。
剧谈娓娓如反瓴，又言两眼能白青。
疈柏声气区神形，穷达寿夭分渭泾。
善而藏之不露型，但见瞳子光晶荧。
众中谪视若有聆，犹以干支鸣说铃。
参错开解纷相订，我生之岁剑发硎。
我生之月神玄冥，二阳隐隐升泉扃。
天阶熠熠舒六蓂，正值玉兔开云屏。
两凡跳掷不暂停，此身于世如浮萍。
扰扰万事能醉醒，死生祸福轻晨暝。
更用剡折{上竹下专}与筵，况复骨相真伶俜。
安得双鳞县万钉，荷君好语空叮咛。
斥鷃傅以双凤翎，衣十二翮跄尧庭。
此语恐是俳与伶，岂有大药须豨苓。
他时遇我眠寒厅，君莫讳世赪而頩。
朝中措·先生筇杖是生涯
朱敦儒（宋代）

先生筇杖是生涯，挑月更担花。把住都无憎爱，放行总是烟霞。
把然携去，旗亭问酒，萧寺寻茶。恰似黄鹂无定，不知飞到谁家？
庐山道中
董嗣杲（宋代）

叠叠苍峦别是天，往来即是地行仙。
拨云峰底落红雨，冷翠谷中浮紫烟。
树色净依山色古，樵声清共瀑声传。
远公不作渊明醉，结社徒然怀白莲。
定风波（双调）
张先（宋代）

素藕抽条未放莲。晚蚕将茧不成眠。若比相思如乱絮。何异。两心俱被暗丝牵。

暂见欲归还是恨。莫问。有情谁信道无缘。有似中秋云外月。皎洁。不团圆待几时圆。
题蒋同知所藏马图前后凡五
家铉翁（宋代）

行而前者骊与皇，从而后者骍与驹。
匪双匪驷良马五，画出人间五马图。
祝君出典大藩牧，愿君旗旄旌节耀前驱。
古来共说人生五马贵，况复盛年劲气绿鬓长眉须。
夫人城
王宗旦（宋代）

诗人刺哲妇，老氏戒佳兵。何此金汤固，长存粉黛名。
题融师松斋
张舜民（宋代）

未解子荆流可枕，冷笑陶令琴无弦。临流有耳安用洗，续弦得胶还自煎。

不禁巢边黄口闹，不作竿上鲇鱼缘。但欲移床倚西壁，共师饱听松风眠。
五音曲 徵引
沈约（南北朝）

执衡司事。
宅离方。
滔滔夏日。
火德昌。
八音备举。
乐无疆。
余居太夫人忧三年泪枯老眼既除丧颇理故书似觉有味矣数日眼疾作此事又废殊无聊赖唯有思索诗句可以度日耳
虞俦（宋代）

三年涕泪剧悬河，断简残编奈若何。纵使相看青眼在，故应添得黑花多。

衰迟把酒元无分，冷淡观书亦有魔。掩卷相吁心自了，莫将文字问维摩。
呈谢仲连
章甫（宋代）

一苇江头风雨寒，邂逅三日同清驩。
诸尘不染眼自碧，万事随缘心已安。
雨晴归路马蹄疾，问君呼船定何日。
杖藜过我城南偏，游戏世间文字禅。
十月望日泛舟鹅塘感坡翁后赤壁赋有作
马廷鸾（宋代）

浮浮短艇水风微，一枕清溪绕曲崎。
篷底鎔金斜日碎，天边散曲暮霞尺。
霜凝水落黄泥坂，月小山高赤壁矶。
等是初冬一风景，感今怀昔自歔欷。
忆四明山泉
施肩吾（唐代）

爱彼山中石泉水，幽深夜夜落空里。

至今忆得卧云时，犹自涓涓在人耳。
八月侍华林曜灵殿八关斋诗
谢庄（南北朝）

玉桴乘夕远，金枝终夜舒。澄淳玄化阐，希微寂理孚。
史伯鱼读书堂
史浩（宋代）

我来嗟许晚，已失读书堂。遗址烟焰馀，草木犹辉光。

乃知子史子，揭名意何长。书册本可好，履践斯为良。

痴绝蠹万卷，未若陶食忘。苟得是中趣，高可云外翔。

政不守萤雪，汩汩勤朱黄。譬如沈痾痊，安用千金方。
十二时•吴门金孝充来觅妓侑酒
董以宁（清代）

孝章自是难兄也，更有孝充难弟。盖向者、吾闻之矣。

今日过予投刺。还恐高轩，空题凡鸟，倒着中郎屣。

相揖后、喜接高谈，杏雨梧风，都在君家麈尾。

更爱君、唐诗晋字，兼善画图酒史。席上挥毫，樽前顾曲，易得佳人意。

奈无端邂逅，柔乡空在梦里。

幸衣肖、白衣红袖，将我于中位置。但怪座中，一般奇事，向我称才子。

且满斟高唱，试尽欢焉而已。
已未年春与伯时较试南宫同年被命者六人今兹
邓忠臣（宋代）

十载京师五校文，并游多已据通津。
再来更锁城西馆，检点同年只一人。
送范佥宪西巡洱海
唐胄（明代）

秋霜艳菊春肥芝，我将归歌江海湄。寒梅引风吹岁暮，今君别吾将何之。

相望万里得一见，閒愁洗向天之涯。所见英雄大抵合，盛名清世谁能虚。

清风几夜生榻外，残编十载嗟灯馀。水天瘴海环岳渎，太微张翼朝辰枢。

溺饥天不生禹稷，苍生百万皆虫鱼。况今昌期值五百，瞳已重目彩生眉。

精华四海功梦卜，迸空泣血还谁欤。生平所学欲何用，安敢糟粕轻轲尼。

骊驹明朝驾何处，碧鸡节使临清漪。有怀万斛那能吐，百壶未尽黄金卮。

踢翻太华作垒曲，离杯倒尽昆明池。紫芝眉宇见在眼，那知地下纷卧伊。

济川天边既有楫，洗耳山畔亦无溪。由来或去或不去，青山一笑休相疑。
次韵致明听琴
刘子翚（宋代）

病翁不咄咄，琅然寄枯琴。
倘无枯琴寄，孰表吾之心。
形忘岂知病，道在宁复今。
龙蟠老樟下，觱发摇长音。
句 其二
黄卓（宋代）

浪捲双溪神物化，烟横三岸电光飞。
冬至二首 其二
陈与义（宋代）

人生本是客，杜叟顾未知。今年我闻道，悲乐两脱遗。

日色如昨日，未觉墉阴迟。不须行年记，异代寻吾诗。

东家窈窕娘，融蜡幻梅枝。但恐负时节，那知有愁时。
浣溪沙
沈允慎（清代）

一缕炉烟昼掩窗。绣衾斜拥怕经凉。不教消领好风光。

病入秋来惟忆月，花开雨里不生香。销魂时节是重阳。
立春日作
胡健（清代）

春应尧蓂六叶朝，东风何地不员峤。仙龄浪侈三千岁，花信难忘廿四飙。

白首横钗喧戴胜，青郊行酒羡杯饶。从今天地多生意，甲拆勾萌渐长翘。
行路难·缚虎手
贺铸（宋代）

缚虎手，悬河口，车如鸡栖马如狗。白纶巾，扑黄尘，不知我辈可是蓬蒿人？衰兰送客咸阳道，天若有情天亦老。作雷颠，不论钱，谁问旗亭美酒斗十千？
酌大斗，更为寿，青鬓长青古无有。笑嫣然，舞翩然，当垆秦女十五语如弦。遗音能记秋风曲，事去千年犹恨促。揽流光，系扶桑，争奈愁来一日却为长。
此君室 其十六
方蒙仲（宋代）

千载兰亭人，所乐在山水。等闲一笑间，风度乃如此。
句 其二
赵恒（宋代）

酣醉皮裘思晦迹，行高终自有人知。
句
谌祜（宋代）

地上断无秦世草，山中犹读汉时书。
孟子·有庳
陈普（宋代）

弟兄小忍与堪怜，公义私情获两全。
管叔若教封有庳，如凶凶罪岂无偏。
登虎丘即事
释蕴常（宋代）

九月凭栏已怯风，鬓霜留我客愁中。夕阳看尽烟生树，野水无情天四空。
越王
秦观（宋代）

越王念吴役，寝兴常不安。
有臣曰种蠡，实与同难艰。
终酬会稽耻，列国不敢干。
智者见未兆，愚夫暗前观。
范公拂衣去，扁舟五湖间。
清辉照四海，秋月耿云端。
种也竟不悟，处之若无难。
属镂一朝至，身与名俱残。
兔走猎狗悲，鸟尽良弓闲。
自古身不退，多为世所叹。
菊影二首 其一
黄文灿（清代）

摇曳寒花风纵横，纷纷印地寂无声。雕伤玉露形仍在，图入丹青像未成。

枝可傲霜称劲节，叶还映日驾云英。疏篱别有清虚致，不仗人间漫采荣。
花朝携酒游愒梓山示侍者
赵席珍（清代）

又见梨花月二分，风光老送杜司勋。他年与汝逃禅去，一钵清泉一笠云。
送赵紫芝为江东从事
翁卷（宋代）

非惟篇翰奇，吏道更深知。
山水六朝地，登临三考时。
泥沙多旧物，风日少全碑。
正属黄花发，愁闻有别离。
天街
秦韬玉（唐代）

九衢风景尽争新，独占天门近紫宸。宝马竞随朝暮客，

香车争紫古今尘。烟光正入南山色，气势遥连北阙春。

莫见繁华只如此，暗中还换往来人。
桑条韦
石宝（明代）

桑条韦，青青照田圃。二月神龙不行雨，绿阴婀娜宿鹦鹉。

桑韦正含滋，鹦鹉来哺儿。鸣鸠戢其羽，戴胜无降时。

忙杀蚕姑摧散丝，宫中筐筥那得知。一丝两丝缫未尽，倦点牙筹上堂寝。

健蛾鼓翅摇春魂，蹋碎珊瑚黛眉损。桑韦桑韦好归根，城南斤斧星月屯。

潞州别驾宜少恩，豹鞯骑士身虎文。
偈十六首 其一
释士圭（宋代）

衲帔蒙头，下板头边，且打瞌睡。蒲团叠足，长连床上，随分挨肩。

忽然露柱眼开，圣僧也须出院。切忌钉椿摇橹，更须看风使帆。

各各总在其中，人人自宜照顾。且道照顾个什么，堂中宾主句，觌面没亲疏。
樱桃
陈继儒（明代）

药栏春尽少花开，叶底朱樱若个猜。熟后雨弹红玉破，生前烟捧绿珠来。

唇脂清浅疑无骨，风味温柔别有胎。鹦鹉莫教轻啄碎，掷他年少满车回。
山西庄舍赠信上人和彦时兄四首
王之道（宋代）

一枝清瘦早梅春，风味高如郭泰巾。
襟袖归来香未歇，要将佳句属诗人。
李才翁懒窝
林宪（宋代）

风雨日萧瑟，轩窗浸虚凉。
清灯闪复定，寒漏为之长。
老觉世念少，病须药物良。
晨兴涤颤手，供此一瓣香。
颂古四首
释道济（宋代）

道冠儒履释袈裟，和会三家作一家。
忘却率陀天上路，双林端坐待龙华。
集句拟刘文纲少参悼亡 其二十四
朱诚泳（明代）

芙蓉脂肉绿云鬟，一去瑶池更不还。

寂寞閒庭春又晚，更无人倚玉阑干。
人日祝京兆徐子九王履吉集停云馆得题字
文彭（明代）

今年人日春意动，梅花满枝春草齐。一声鸧鹒送残雪，万里新草生湖堤。

粗粝强将佳客供，缥缃还许故人题。难酬令节惟拚醉，任性全身学马蹄。
一斛珠 午节
潘榕（清代）

榴花红吐。驹光瞬又逢端午。薰风解愠琴堪抚。竞渡龙舟，厌听喧箫鼓。

五十六年徒自苦。勤偏把拙终难补。胸中犹幸无城府。

且倒蒲觞，一醉高千古。
溪庵种蓻六言八首
刘克庄（宋代）

卿辈败人清思，此君有岁寒心。
宁许子猷借宅，莫放阿戎入林。
春晴
曾几（宋代）

莫春已办曾点服，急雨又垫林宗巾。
一晴政为吾辈设，速载家酿羞廚珍。
寓叹
陆游（宋代）

俗心浪自作棼丝，世事元知似弈棋。
旧业萧然归亦乐，余年至弈死何悲？古人可作将谁慕，造物无心岂汝私。
已决残春故溪去，短蓑垂钓月明时。
斋中
贾岛（唐代）

眈静非谬为，本性实疏索。斋中一就枕，不觉白日落。

低扉碍轩辔，寡德谢接诺。丛菊在墙阴，秋穷未开萼。

所餐类病马，动影似移岳。欲驻迫逃衰，岂殊辞绠缚。

已见饱时雨，应丰蔬与药。
谢人惠端溪砚
齐己（唐代）

端人凿断碧溪浔，善价争教惜万金。砻琢已曾经敏手，

研磨终见透坚心。安排得主难移动，含贮随时任浅深。

保重更求装钿匣，闲将濡染寄知音。
送倪敦复 其三
徐积（宋代）

各自逢人且寄音，仍须南北梦相寻。已成凫雁分飞势，更值淮湖连日阴。

每论事时于义切，重来别后此情深。山东定饮登高酒，剩折黄花望我吟。
宿野人家
陆游（宋代）

避雨来投白版扉，野人怜客不相违。
林喧鸟雀栖初定，村近牛羊暮自归。
土釜暖汤先濯足，豆秸吹火旋烘衣。
老来世路浑谙尽，露宿风餐未觉非。
赵路分挽章二首
吕祖谦（宋代）

鲁卫封虽近，原颜室自贫。
一家唯四壁，九族自三春。
子舍龙头贵，佳城马鬣新。
升堂如昨日，南望涕沾巾。
山中曲拟张司业
谢翱（宋代）

夕烟沉，曙烟起。野爨湿茫茫，空竿弄尘水。栟榈倚西南云，生叶竿竿如车轮。

桑弓蓬矢半刀笔，去者送尽无来人。扪萝恸哭衫袖冷，白首空回扫山影。
望江南
方岳（宋代）

寺中门有扁曰寿丘山，亲意欣然，盖以丘山为岳字云

梅欲老，撑月过南徐。家口纵多难减鹤，路程不远易携书。只是废春锄。

霜满袖，茶灶借僧庐。湖海甚豪今倦矣，丘山虽寿竟如何。一笑荐冰蔬。
次韵舍弟题牛氏园二首
黄庭坚（宋代）

春事欲了莺催，主人虽贫燕来。
玉烛传杯未厌，金吾静夜惊回。
散花之室六言
邓深（宋代）

无动现身说法，毗耶到处为家。
谁识逢场作戏，从教现女散花。
颂十玄谈 其四 达本
释印肃（宋代）

雪山深处我非忘，百一十城印普光。弥勒楼开通线道，方知腊雪似春霜。
过清凉寺王导墓下
唐彦谦（唐代）

江左风流廊庙人，荒坟抛与梵宫邻。多年羊虎犹眠石，

败壁貂蝉只贮尘。万古云山同白骨，一庭花木自青春。

永思陵下犹凄切，废屋寒风吹野薪。
题东瓯王友直尚友堂
魏了翁（宋代）

土恨生世晚，不为三代民。
谁知伊傅至孔孟，亦学古道嗤时人。
岂惟三代时，尧舜万古师。
犹云若稽古，不知古为谁。
气数有诎信，义理无终穷。
虽居尧舜地，常有一篑功。
嗟哉秦汉后，去圣益以久纵有间代英，
仅为时儒首。况於随世就功名，
甚者谐俗攫宠荣。此於圣门直蛙蠛，
已谓斯世无与朋。多知正多亦有趋异端。
若言气合即为善，是中更要分明看。
送高九万
葛绍体（宋代）

诗名空满浙江东，身事长嗟似转蓬。
正是梅天又离别，相思还在雨声中。
题冯中郎庙
胡仲弓（宋代）

论将功中可策勋，至今香火密如云。
生时不遇孝文帝，定有何人肯荐君。
叹白发
王维（唐代）

宿昔朱颜成暮齿，须臾白发变垂髫。

一生几许伤心事，不向空门何处销。
九日
宋祁（宋代）

商馆冯高爽气浓，露萸千穗亚枝红。
饼餐交遗嘉笾上，蕊菊争吹寿斝中。
击隼厉威平隰阔，戏骖沈响故台空。
何人盛继龙山集，醉帽须防穀郁风。
次韵德升见怀
葛胜仲（宋代）

米廪无喧似结庐，一檐寒竹伴幽虚。閒开桑落倾浮蚁，净展芸签拂蠹鱼。

频枉诗筒从我读，已留斋壁待君书。二千石子人中爽，风月高情更起予。
琐窗寒 题夏令仪墨竹扇
吴茝（清代）

露浥风清，猗猗万个，澹摇空翠。腕底萧疏，都是吴江秋意。

记横窗、夜月朦胧，碧纱筛影重重碎。更孤灯听雨，暗销魂者，籁声徐起。

增媚。三分水。便醉墨欹斜，尽医俗味。弹琴坐啸，想见幽闺诗思。

衬嶙峋、白石苍苔，旧愁细写云烟里。怪无端、箧笥抛残，不减湘妃泪。
高楼望月
纳兰性德（清代）

戚戚复戚戚，高楼月如雪。
二八正婵娟，月明翡翠钿。
由来工织正，生小倚朱弦。
朱弦岂解愁，素手似云浮。
一声落天上，闻者皆泪流。
别郎已经年，望郎出楼前。
青天如海水，碧月如珠圆。
月圆以复缺，不见长安客。
古道白于霜，沙灭行人迹。
月出光在天，月高光在地。
何当同心人，两两不相弃。
颂古三十八首 其二
释从瑾（宋代）

大地绝纤尘，面南看北斗。嫁鸡逐鸡飞，嫁狗逐狗走。
病题二首
徐铉（宋代）

性灵慵懒百无能，唯被朝参遣夙兴。圣主优容恩未答，

丹经疏阔病相陵。脾伤对客偏愁酒，眼暗看书每愧灯。

进与时乖不知退，可怜身计谩腾腾。

人间多事本难论，况是人间懒慢人。不解养生何怪病，

已能知命敢辞贫。向空咄咄烦书字，举世滔滔莫问津。

金马门前君识否，东方曼倩是前身。
次韵欧阳伯威见和
赵蕃（宋代）

宗派滔滔是，于今得障流。
无悲和者寡，故愈暗中投。
我愿下取履，君其高卧楼。
穹冈如许割，肯爱一官休。
风入松 咏红梅将橙子皮作酒杯
白朴（元代）

使君高宴出红梅。腰鼓揭春雷。更将红酒浇浓艳，风流梦、不负花魁。

千里江山吴楚，一时人物邹枚。

软金杯衬硬金杯。香挽洞庭回。西溪不减东山兴，欢摇动、北海樽垒。

老我天涯倦客，一杯醉玉先颓。
行香子·金鼎生光
刘处玄（宋代）

金鼎生光。常爇真香。宝瓶花、四序芬芳。虚空贤圣，咫尺西方。上敬三清，明三耀，悟三皇。
上古人淳，厚实佳祥。性通天、与道无妨。暗行平等，柔胜刚强。意似仙真，全仙行，住仙乡。
俨上人粹隐堂
梅尧臣（宋代）

十年不出户，世事皆划锄。
时无车马游，焚香坐读书。
有堂曰粹隐，惟见安且舒。
心远迹非远，岁月速轮舆。
寓目暂为实，过者即为虚。
譬若开是室，终日於此居。
欲问昨日事，已觉今日疏。
明朝却视今，复与前何如。
聊悟此中乐，犹观濠上鱼。
送梵才大师归天台
蒋堂（宋代）

老被诗名系此身，思山深去避人群。
宝台千尺隔江见，清磬一声归路闻。
岩上开扉灯照月，庵前扫地雪和云。
终焉此是清凉处，净住无惭相国文。